Papersnake/gushiwen huggingface dataset:
苏幕遮 赠京兆王小六郎
王哲（金朝）

这仁人，忒伶俐。问我修行，便出非常意。怎奈时间家事累。更有一般，妻子应难弃。劝明公，休出离。日＊名香，谨把三光贵。万事心怀方便起。岁举时臻，也到云霞里。
崇山堂五咏为通判大乐张侯赋 其三 致爽亭
释德洪（宋代）

亭中偶坐悠然见，不学王郎拄笏看。多谢秋山每倾倒，泼云秀色堕栏干。
花时留郡归已初夏事六首
黎廷瑞（宋代）

从来麋鹿合山林，无奈迂疏习已深。
食用且空犹种秫，典书未赎更修琴。
少豪论事唯扪舌，晚静观空颇得心。
莫笑山翁无事业，种花莳竹自成阴。
次韵孙直言正旦马上有感
赵抃（宋代）

蜀国从官又见春，物华人事两俱新。已推才力多馀地，更赋词章妙入神。

要路我甘无俗迹，夷途公自有通津。逢时得用看施设，未止区区庇远民。
和王安抚六言十首
项安世（宋代）

苦心自在阿堵，圣处谁知宁馨。
佳句忽来天外，恰能当当亭亭。
采莲曲 其三
王立道（明代）

采莲莫采花，花尽乃成子。八月白露寒，怅望秋江水。
和子山春日雨中书事见寄
文同（宋代）

青春已破六十日，正好共携歌管游。
莺花有意欲恼乱，风雨何事相淹留。
南园彩棚映绿树，西湖画舫临清流。
几时云阴得敛霁，愿把一樽相献酬。
御史台榆、槐、竹、柏四首 其二 槐
苏轼（宋代）

忆我初来时，草木向衰歇。高槐虽惊秋，晚蝉犹抱叶。

淹留未云几，离离见疏荚。栖鸦寒不去，哀叫饥啄雪。

破巢带空枝，疏影挂残月。岂无两翅羽，伴我此愁绝。
杂诗二十七首
曹勋（宋代）

西窗忽见弄微明，甚喜江湖作晚晴。
不惮云霄遗暑湿，且无聒耳泻檐声。
送宋谦父之清江因简希亮
张弋（宋代）

吟诗夕阳里，相送上潇滩。
前路逢梅处，同谁倚棹看。
岁穷风力紧，江阔雁声寒。
持此呈苏李，人生识面难。
句
韩偓（唐代）

岂独鸱夷解归去，五湖渔艇且餔糟。（闻再除戎曹，

依前充职）
玉楼春 代和金沧洲韵
陈栎（元代）

新篁摇翠添波绿。妆点?溪深一曲。青衫司马缓来游，卜夜清欢孤继烛。江心桃杖聊开束。更好着鞭驰骏足。樽前聊有遏云声，劣可纤纤扶药
梅花
陆游（宋代）

玄冥行令肃冰霜，墙角疏梅特地芳。
屑玉定烦修月户，堆金难买破天荒。
了知一气环无尽，坐笑千林冻欲僵。
力量世间谁得似，挽回岁律放春阳。
芷江舟中即目
周珠生（清代）

山迎水送客舟轻，夹岸红妆踏臂行。不见女郎鬟上柳，直忘今日是清明。
春夜宿葭露山房
沈叔埏（清代）

短棹平移傍晚汀，看花郭外旧轩棂。酒杯未放佳辰过，漏板仍容静夜听。

吟爱埽门三径绿，卧同蹋壁一镫青。珑珑只是愁春减，湖汊风来解掣铃。
有惠庐山图者
史弥宁（宋代）

生平岩岫饱跻攀，忽得云峦挂壁间。
不怕老来无脚力，闭门端坐看庐山。
秋夜闻笛有怀
顾绍敏（清代）

雨过秋堂梦不成，旅人独坐夜凄清。竹梢露下鹤初警，墙角月明蛩有声。

旧恨每从灯底得，闲情只向笛边生。谁怜一掬穷途泪，独有陈留阮步兵。
得徐汝宁子与书云刻余拟古诗因答
王世贞（明代）

怃悴悲吟大泽边，双鸿忽下破春烟。青山欲老潜夫论，白雪虚传和郢篇。

万里故人殊健在，中原风色尚苍然。相逢倘问行藏事，自种要离墓畔田。
秘书崔少监见示坠马长句，因而和之
刘禹锡（唐代）

麟台少监旧仙郎，洛水桥边坠马伤。尘污腰间青襞绶，

风飘掌下紫游缰。上车著作应来问，折臂三公定送方。

犹赖德全如醉者，不妨吟咏入篇章。
韩蕲王西湖策蹇图
张晋（清代）

锦衣骢马严军容，蕲王早岁真英雄。大仪落尽金人胆，此是中兴第一功。

底事朝廷弃弓狗，百战还家袖两手。垂老空嗟髀肉生，终朝湖上骑驴走。

霜缣一幅谁经营，呼之欲出真如生。如何俯首不得意，我知王有填膺事。

君不见，中原蹂躏遍干戈，金人万骑屯牟驼。二帝蒙尘向北狩，犊车毡笠青城过。

忠简已亡武穆死，秦相张王乱天纪。惟王独赋归去来，伏枥谁知志千里。

眼前无复背嵬军，平头奴子三两人。丝缰缓控纵所往，躞蹀踏遍西湖春。

西湖风景堪游眺，蕲王竟向西湖老。画师意在落笔先，英气隐隐横眉颠。

转思雪窖心凄恻，当日江山余半壁。可怜用手据驴鞍，恨不将尸裹马革。
危峰
释惟一（宋代）

似侧如攲杳霭间，冰棱剑刃不多争。可中不是通玄顶，切莫粗心向上行。
晋冀纪行（十四首）
徐贲（元代）

荆山揭高厓，涂山耸横堮。
长淮出两间，中断见斧凿。
洪流受束缚，浪起石斗角。
谁能为此功，在昔大禹作。
至今遗庙存，香火乃寂寞。
我来问邑人，往事竟缅邈。
于时春正深，草木尚荒落。
登临欲开豁，睹兹反不乐。
更伤卞和泣，三献空抱璞。
──右荆山。
舟行夜达曙，路入硖石口。
平山带孤城，一塔起高阜。
问知古寿春，地经百战后。
群孽当倡乱，受祸此为首。
彼时土产民，十无一二有。
田野满蒿莱，无复识畎亩。
去程不可稽，欲望敢迟久。
──右寿州。
秋日何凄其，严风变阳卉。
嘉节叶重干，时菊芬且蘼。
临高一眺望，俯见城郭里。
三关为襟带，双溪流弥弥。
浮云起天末，鸣鸿在中沚。
虽非吾故土，但悦山川美。
独游意尚适，况兹值多士。
珍肴出丰厨，吴萸泛芳醴。
人生虽长寿，良时亦有几。
对此不为欢，忧思何由弭。
鉴此登山悲，飘飖然已矣。
──右河口山登高。
昔闻阳台名，今上阳台路。
我因兴古怀，驱车暂停驻。
余基尚突兀，云雨自朝暮。
哀猿失故声，野色剩孤树。
当时襄王梦，曾与神女遇。
幽冥事莫测，万载谁能悟。
平原亘千里，巫山渺何处。
凄凉宋公子，深情见遗赋。
──右阳台。
客程不论远，所愁在阴晦。
恶风满川来，雨势晚逾倍。
船争急流上，寸进还尺退。
枯葭夹崩沙，路转百数汇。
飒飒孤篷外，琅琅万珠碎。
篙师左右呼，坐客默与对。
去心虽云迫，前途苦茫昧。
德星无复睹，洗耳亦何在？有怀仰高风，令人发深慨。
──右颍川。
前登盘子城，山隘势欲逼。
路回土峭绝，傍夹千仞壁。
石状如矩斫，巨细总方直。
无泉土脉死，草木尽改色。
高巅有堡障，重门闭重棘。
阴惨行人险，恶意叵易测。
信知狐鼠辈，得在此中匿。
我生好壮观，努力更攀陟。
立久日将晡，浮云渺乡国。
──右盘子城。
峰回抱深壑，下视天凿井。
昔人建重关，扼险备边警。
键钥久已绝，垣石尚森整。
峨峨尼父祠，门掩众山静。
曾闻此回辙，无复过斯境。
询知乡老言，此事古未省。
余氓数家在，破屋暮烟冷。
我行力稍疲，景物不暇领。
且为投宿来，惊风夜愁永。
──右天井关。
盘盘羊肠阪，路如羊肠曲。
盘曲不足论，峻陡苦踯躅。
上无树可援，下有石乱蹙。
一步一嗟吁，何以措手足。
途人互相顾，屡见车折轴。
少时徒耳闻，今日亲在目。
不经太行险，那识安居福。
──右羊肠阪。
陆行渴怀抱，今渡沁河水。
奔腾走百滩，声远闻数里。
我来坐其涯，肩担欣暂弛。
不意山坞间，偶得见清泚。
连朝尘沙目，豁尔净如洗。
虽云倦行力，对此亦足喜。
南风吹青蒲，白鸥忽飞起。
──右渡沁。
一水随山根，宛转流出迥。
滩声绕县门，孤城数家静。
风土殊可怪，十人五生癭。
土屋响牛铎，壁满残日影。
行迟欲问宿，连户皆莫肯。
亭长独见留，半榻亦多幸。
呼童此晚炊，粝饭谷带颖。
野蔌不可得，敢望肉与饼。
途行乃至此，俭素当自省。
──右沁水县。
巍巍太阴山，厓壁拔崭峭。
积水嵌层墟，凛若太古造。
冻深草木坚，僵立势难挠。
高寒横障空，阳景未尝到。
邻有羲和墓，欲问莫可吊。
如何于此地，独不被临照。
至今山中乌，无性识晴昊。
聊为志其事，因之发长啸。
──右太阴山。
土谷既深入，高山复巑岏。
微径才百尺，下转十八盘。
俯临涧壑险，势陡不可看。
乱石斗磊砢，置足恐不安。
长镵那可托，藤蔓无由攀。
寸步每千虑，举动如蹒跚。
心胆掉欲碎，毛发亦为寒。
战兢尚未足，何暇发慨叹。
平生行路心，此日方知难。
──右十八盘。
空山两高冢，娲皇此中葬。
焦土积层褵，势助殿阁壮。
大哉补天手，功出千古上。
至今炼余石，火气夜犹放。
轰雷常祓护，烈风日掀荡。
阴林惨可畏，怪木高数丈。
百鸟飞绕枝，欲止不敢向。
地灵气所钟，祭祷土人仰。
经过谒祠下，幸获拜神像。
──右女娲墓。
霍山古北镇，势尊出群麓。
山深异风景，春尽树未绿。
居人苦多寒，凿土为住屋。
屋顶土元厚，亦种麻与菽。
乃知此方民，犹有上古俗。
我欲拜其庙，日斜去程促。
窑烟敛暝色，牛羊半归牧。
征徒多险巇，村馆早寻宿。
──右霍山。
贻诸馆阁
杨亿（宋代）

闻戴宫花满鬓红，上林丝筦侍重瞳。
蓬莱咫尺无因到，始信仙凡迥不同。
登台
高岱（明代）

蓟北收兵未，长安无使来。
风尘连朔漠，雨雪暗蓬莱。
去鸟为谁急，寒花何意开。
孤臣头白尽，倚杖独登台。
感怀
王泽宏（清代）

千金购奇书，冥心耽诵读。有时探真源，古人在吾目。

胡为老雕虫，中原正逐鹿。鸿飞何所逃，乌止谁之屋？

孰居政事堂，腼颜窃钧轴。墙东有老儒，呼天方痛哭。
为耿华平题先公册先公居江陵时以绣衣直指录囚不及格被谪
袁宏道（明代）

手掺丹笔泪沾巾，活却梧丘几许人。韩朗大多争日月，赞皇遗怨竟灰尘。

家贫自许门容驷，国瑞方知种有麟。试看成蹊桃与李，宁同枳棘一班春。
送范舍人还朝
陆游（宋代）

平生嗜酒不为味，聊欲醉中遗万事。
酒醒客散独凄然，枕上屡挥忧国泪。
君如高光那可负，东都儿童作胡语。
常时念此气生瘿，况送公归觐明主。
皇天震怒贼得长，三年胡星失光芒。
旄头下扫在旦暮，嗟此大议知谁当？公归上前勉书策，先取关中次河北。
尧舜尚不有百蛮，此贼何能穴中国。
黄扉甘泉多故人，定知不作白头新。
因公并寄千万意，早为神州清虏尘。
句
罗适（宋代）

具州阴德即仙资。
江岸独步
刘兼（唐代）

醉卓寒筇傍水行，渔翁不会独吟情。龟能顾印谁相重，

鹤偶乘轩自可轻。簪组百年终长物，文章千古亦虚名。

是非得丧皆闲事，休向南柯与梦争。
元祐党籍碑
王士祯（清代）

天津桥上啼杜鹃，耕父已见清泠渊。宫中尧舜不可作，厚陵社饭悲年年。

二惇二蔡秉国轴，同文馆狱纷钩连。衣冠相望走岭表，一网尽矣嗟群贤。

司空手籍元祐党，大书深刻相磨镌。彗星下扫文德殿，毁碑夜半何喧阗。

攸攸狒狒一儿戏，可惜宋社成南迁。潭州死骨尚有臭，党人名字光中天。

西南荒徼八桂郡，此碑千载人争传。上云垂戒万万世，其词何异诛共驩。

从来青蝇乱白黑，三代遗直今如弦。小人勿用易所戒，崇宁偾辙无忘旃。
再次前韵送王文安四首 其二
陈恭尹（清代）

今古无端物数催，百年何处见伊莱。烧残经术言非验，日下江河势不回。

墨守敢云坚壁在，火攻时为阿兄来。天涯聚散宁容易，莫忘嵩台与汉台。
闺怨诗
陆罩（南北朝）

自怜断带日，偏恨分钗时。留步惜馀影，含意结愁眉。

徒知今异昔，空使怨成思。欲以别离思，独向蘼芜悲。
都门送许棠东归
曹松（唐代）

旧客东归远，长安诗少朋。
去愁分碛雁，行计逐乡僧。
华岳无时雪，黄河漫处冰。
知辞国门路，片席认西陵。
次韵邓正字慎思秋日同文馆九首 其一
晁补之（宋代）

平生邓夫子，文墨晚相依。台阁佳声在，湖湘爽气归。

诗誇束笋密，发叹耨苗稀。勤苦千秋事，川明水孕玑。
送弟尚文回南京吏部
杨荣（明代）

遥持使节自南来，阙下相逢喜色开。风雨夜床情不尽，池塘春草梦初回。

封章已进天颜悦，尊酒频倾驿骑催。惟有新图将别意，云山千叠倚崔嵬。
沁园春　重阳
韩邦奇（明代）

木叶初飞，重楼雁过，又是重阳。有瓶开清洌，樽中酒绿，枝含瘦冷，篱下花黄。

佳节难逢，茱萸细看，剧饮高歌总不妨。君听取，但此身粗健，莫更思量。

古今总是亡羊。漫得失、输嬴梦一场。看龙山事往，夕阳明灭，楚台人去，烟草荒凉。

半瞬流光，百年浮世，回首西风易断肠。对知音，且颓然一醉，山月苍茫。
红毛毡
蒲松龄（清代）

红毛国，旧许与中国相贸易，边帅见其众，不许登岸。红毛人固请赐一毡地足矣。帅思一毡所容无几，许之。其人置毡岸上，但容二人，拉之容四五人。且拉且登，顷刻毡大亩许，已数百人矣。短刃并发，出于不意，被掠数里而去。
赠梁峒樵水部
王又旦（清代）

几载常含画省香，知君例作水曹郎。久辞请谒草侵户，近著《河渠》书满床。

旧业六盘秦北地，臣躯九尺汉东方。那堪塞上烽烟暗，升斗朝朝问太仓。
麦饭熟
邵定（宋代）

麦饭熟，儿莫哭，
阿爷捣麦麦煮粥。煨一虾，
配麦粥，饱儿腹。
去年春梢铺麦田，驮儿走窜青山颠。
归来破灶无晨烟。儿孩不知今岁强，
床头贰釜又一囊，俭惜可补两月粮。
老夫展拜妻烧香，谢苍苍。
龙渊
刘达（宋代）

岩岩白石嵌，深泉适此止。夜雨半山回，春风蛰龙起。

清明无遁形，溥博有馀美。受浊不伤清，纳污非所耻。

趣操比幽人，泓澄如得己。山林乃挺途，真复谁洗耳。
遣兴兼寄豫章二弟 其一
李彭（宋代）

国士无双有山谷，斗南独步忆秦郎。鹦鹉洲前多胜日，古藤阴下夜何长。
金凤花
杨万里（宋代）

细看金凤小花丛，费尽司花染作工。
雪色白边袍色紫，更饶深浅四般红。
汤泉才到便问浴处何在戏呈长老
李之仪（宋代）

欲从旷口过金陵，不惜汤泉两日程。因就故人求一浴，何妨随例得身轻。
和秋景韵二十首 其九 秋气
李昌祺（明代）

蘋末风来拂树林，砭人肌骨冷森森。银釭向夜侵灯影，玉塞连森结野阴。

纨扇凄凉先入匣，琵琶哀怨漫沾襟。何须慷慨悲摇落，呼酒香橙树下斟。
送张安国
章甫（宋代）

万里烟霄早致身，一麾到处作阳春。
随时用舍知无愠，落笔纵横信有神。
江国云山愁送远，桂林风土独宜人。
笑谈坐慑群偷化，便合归来据要津。
张若澄水亭高士
弘历（清代）

水亭相对静无尘，荷制衣裳垫角巾。检校一篇隐士传，还教白眼看他人。
过锦湾望岳亭
燮元圃（宋代）

十载重来一凭栏，光阴不改旧江山。
亭高下瞰龙藏室，天远遥瞻虎拜班。
耕钓每怀生处乐，驱驰未许老来閒。
雄风入座披襟好，静看渔舟上锦湾。
春日陪侯侍御游洪岩用卢大参韵 其八
霍与瑕（明代）

绣衣且莫行，更进山中酒。点瑟倚清歌，春风盈洞口。
重九登蛇山
傅为霖（清代）

广武山头涌翠屏，黄河腾踔如奔鲸。去年重九汗漫游，今朝尚带鱼龙腥。

大江滚滚从西来，东流到海归蓬莱。纵横睥睨五千里，兹山矗立银涛堆。

穿云蹑屐淩绝顶，当风岸帻恣徘徊。丛祠秋菊荐元老，冠裳簪笔搜琼瑰。

登楼四望天地阔，洪流漠漠如飞埃。西卷欧洲南印度，东泻扶桑水一杯。

迩来鬼怪穷禹鼎，不周一触烦神娲。南海臣佗今不祀，彭台烽火郁风霾。

何人为我招黄鹤，仰叩天关开橐籥。一挥壮士挽天河，倾向沧溟洗蛟鳄。

醉中抵掌发狂歌，短发垂垂乌帽落。
挽文魁母齐魏国夫人三首
邓剡（宋代）

色养从予季，全忠付伯兮。
一心陵事汉，数语贾兴刘。
海岭太多幸，崦嵫日遽西。
犹怜兼国命，鸾诰湿金泥。
奉酬袁使君送陆灞却回期道寺院
皎然（唐代）

欲别湖上客，暮期西林还。高歌风音表，放舟月色间。

更人莫报夜，禅阁本无关。
次韵可闲居士题双松高士图
德祥（元代）

如此溪山著此身，春袍犹带洛阳春。寻思马上看花梦，暖雨香埃属别人。
超然在东华作此招之
释德洪（宋代）

芒鞋踏破成何事，坐榻尘埋只汗颜。斋钵生涯唯涧饮，结茅终待老钟山。
甘州令（仙吕调）
柳永（宋代）

冻云深，淑气浅，寒欺绿野。轻雪伴、早梅飘谢。艳阳天，正明媚，却成潇洒。玉人歌，画楼酒，对此景、骤增高价。

卖花巷陌，放灯台榭。好时节、怎生轻舍。赖和风，荡霁霭，廓清良夜。玉尘铺，桂华满，素光里、更堪游冶。
再抵成都
余云焕（清代）

筹边依旧上高楼，内地河山壮益州。酋长西来通职贡，大江东去扼咽喉。

书生不作三刀梦，阃帅相持半壁秋。剑外烽烟沪海瘴，孤吟谁识杜陵愁。
谢陈希颜惠兔羓
杨万里（宋代）

东郭阿㕙驼褐裳，清腹不著烟火香。姮娥唤入广寒殿，诏许捣药不许尝。

金丹炼成紫皇喜，玉臼自携银汉洗。偷将缺吻吸琼浆，蜕尽骨毛作仙子。

鬓丝吹落桂枝风，人间封作管城公。先生何许得尸解，貌如枯蟾带玄疥。

麒麟擘脯未必如，耶律晒羓差不大。先生锦心冰雪肠，银钩珠唾千万章。

管城奔命困书囿，阿㕙漆身嬉醉乡。老夫去年左车脱，匙抄烂饭犹戛戛。

太息再拜谢阿㕙，尚堪挂壁萦蛛尘，一饭瞻仰齿生津。
杂感十首以野旷沙岸净天高秋月明为韵
陆游（宋代）

天人本一理，祸福常昭然。
人众何足恃，妄谓能胜天？适燕当北辕，调瑟当解弦。
五行未可忽，洪范禹所传。
忆綵衣妹
赵佩湘（清代）

忆昔订苔岑，相逢惬素心。怜君方病久，待我独情深。

近况书中语，离怀梦里寻。临行赠罗帕，珍重到如今。
次韵郑省仓 其一
方岳（宋代）

买鱼聊复醉𨠵船，万事从来付老天。欲办把茅无计可，不量吾力更筹边。
同官姜女遮骑山
温纯（明代）

山灵亦为妇人哀，半路能令追骑回。何似愚公长障塞，免教骸骨尽成灰。
送鹤还建康章德茂侍郎因成两诗 其一
张镃（宋代）

来时雪羽带缁尘，养得摧残病离身。晓浴池宽薝卜绕，夜栖笼离海棠邻。

吟诗屡听狂居士，入梦应思旧主人。且喜载随千骑去，不妨乘势长精神。
岁未尽前数日偶题长句
陆游（宋代）

风号四野云如墨，徂岁消磨不满旬。
瑞雪便应平地尺，野梅又报一年春。
长河断渡冰将合，古寺题诗手为皴。
僵卧闭门行路绝，安知今代独无人？
奉召赴天津行在所余倦知先生赠别次韵
陈曾寿（清代）

深愧麻鞋杜拾遗，逡巡赴召屡愆期。缉熙始荷维新命，辛螫谁陈小毖诗。

居洛望尊宁独乐，渡江失志欲何之。重来影静心苏处，傥柱天穿地朽时。
幅巾杖屦晚游南北山间兴赋
叶颙（元代）

南峰翠凝黛，北巘青堆蓝。横空青翠色，照眼覆玉环。

峨峨金芙青，迥出两屿间。层峦挺奇秀，怪石蹲坚顽。

孤高处士容，窈窕佳人颜。处士气节刚，佳人体态闲。

峣岧几千尺，绝顶难跻攀。俯视众山小，下列臣妾班。

尊重朝诸侯，峻险服百蛮。桧柏崇岗巅，荪芷浅涧湾。

松风度长林，玉佩鸣珊珊。寒泉漱石齿，琴瑟声潺潺。

下有猿猱飞，上有云往还。老翁居其中，霜眉鬓斓斑。

野服白接䍦，丝绦青玉环。林泉日徜徉，杖策时盘桓。

幽寻乐有馀，清赏兴不悭。壶觞杂尊俎，谈笑生馀欢。

游心天地外，无复思尘寰。宁忧宦海深，岂畏世路艰。

风林尘虑空，云榻诗梦残。起视万松顶，素月流寒山。
病后戏赠同官蒋子权
王之望（宋代）

吾衰谬养生，任运常坦坦。
每婴相如病，渐作叔夜懒。
昨因触大暑，留势在鬲脘。
医师戒饮酒，所嗜不可断。
寒热一朝作，水火互濯熯。
地偏无药饵，伏枕但忧{左心右官}。
同僚有蒋子，爽俊流辈罕。
作诗宗徐庾，巧语如绣纂。
间有少陵风，醇音调玉琯。
岂惟诗家秀，从政今可算。
牢盆有出纳，晓夕亲授莞。
琴瑟费更张，君能时急缓。
公余治方书，今昔多所缵。
有来谒疾病，手自施汤散。
买药辍俸钱，为民已痌痯。
我昨病在床，君来问尤款。
教我煮橘皮，汤热过冰碗。
继送桔梗汤，一杯去烦懑。
柴胡作引子，汗出如被趱。
所投立有效，病去若水尝。
乃知才艺多，所蓄非{上穴下右矣右欠}{上穴下右矣右欠}。
又闻善骑射，长箭必引满。
设侯六十步，所发无虚竿。
观君精悍姿，此语不其亶。
独於围棋低，尺固有所短。
向来屡小胜，喜气辄衎衎。
我欲张以羸，不令见矛{左矛右上两个先少丿下贝}。
侈心益骄汰，出语颇夸诞。
不知小敌坚，一败石破卵。
大战决雌雄，迟君落新馆。
石竺山二十咏
刘克庄（宋代）

恰召阳翁伯，俄徵谢自然。
不知玉楼上，几个是诗仙。
阳春谣
曹勋（宋代）

临东皇，万臣昌。
君陶唐，宣重光。
臣皋夔，熙元良。
协三辰，抚万方，
臣无夭札人无伤。人无伤，
繄元良。锡以景福滋瀼瀼，
吾君欣欣臻乐康。
代人上父生朝诗
廖行之（宋代）

杓携娵訾月华薄，瑞霭朝来溢帘幕。
芙蓉犹解姹然红，要与诞帘寻旧约。
霞觞举处金璀错，寿祝庄椿与龟鹤。
鲤庭请学识昌诗，彩衣戏有承颜乐。
偈颂七十六首
释师范（宋代）

孟冬薄寒，仲冬严寒。
寒则普天普地寒，结成冰片，
冻破泥团。达磨不会，
大难大难。
上饶周君梦至梅花洞吟日我家本住晦花洞一阵
方回（元代）

帝敕王家专管竹，子猷高风谁可续。
西州间生文与可，后来特判筼筜谷。
帝敕陶家专管菊，千载渊明一影独。
分司旁出可无人，醉插齐山容杜牧。
梅花天下第一花，天下好诗翰林家。
孤山山下清浅水，疏影年年横复斜。
水中漉影出此句，美玉凿石金淘沙。
至今和靖一丘壑，敢有代者需齐瓜。
乾坤故异醯鸡翁，元来别有梅花洞。
玉堂不隔蓬与弱，自是世人肉身重。
周郎妙年有仙骨，月夜往来跨鸾凤。
自言家住梅洞中，怕泄天机称是梦。
芙蓉城主传石丁，洞天是处花冥冥。
莲花博士薇花郎，玉阶除拜时告廷。
世间善赋梅花者，定皆梅洞诸仙灵。
梅洞梅洞果何在，七十万里天常青。
次韵戴成叔
陈著（宋代）

世上贪鄙夫，纷纷如蔓草。
荣华能几时，风霜不足扫。
美人如黄金，百链色愈好。
用舍无益损，此理须辨早。
塔灯六言四绝
岳珂（宋代）

中天半倚寥泬，大帝高居郁萧。
已讶流铃掷火，还疑绛节来朝。
题北山松轩
石公弼（宋代）

梢云阻日引清风，抱石盘根造物工。凌厉四时同一色，不知何岁植岩中。
偈颂一百零九首
释可湘（宋代）

今朝五月五，及时道一句。
无山可采药，有水堪竞渡。
江心如许大龙舟，聚集梢郎同驾御。
彼岸不著，此岸不居。
只个中流，住无所住。
机先夺得锦标归，石女木人争起舞。
送朱克谐谒告还进贤
罗钦顺（明代）

故园桑梓客边心，看遍春花思不禁。得告暂容亲药里，承恩终不盍朝簪。

如云双鬓功名在，向日孤帆驿路深。莫道行囊无一物，王言何止重千金。
辘轳金井
王时翔（清代）

糁空梅雨，酿琼浆万颗，炎精金铸。重压低枝，灿黄珠如许。

上林铸注。号卢橘、几人遗误。旁拂高临。清词最爱，谢瞻之赋。

毛公旧坛西路。似永安禅舍，渺在何处。花下桥边，闭门人又去。

年年摘取。也应厌、故园长住。磊落京都，何时恣剥，华林四榭。
宫词
王珪（宋代）

后苑归来月上初，天歌吹引下鸾与。
春风料峭馀寒重，犹索金函览奏书。
南平教授勾子甲见访于益昌自言正在华阳时渠
度正（宋代）

顷年应聘漫谈经，喜向寒窗访聚萤。
抚字昨惭书下下，佩衿今羡领青青。
傥来富贵皆尘土，无尽诗书自日星。
珍重圣贤垂轨范，不尤臧氏不尤邢。
相思怨
李元纮（唐代）

望月思氛氲，朱衾懒更熏。春生翡翠帐，花点石榴裙。

燕语时惊妾，莺啼转忆君。交河一万里，仍隔数重云。
次张君举秀才
郑侠（宋代）

长风清洒翳天尘，捧出重光耀世轮。
龙衮未温当扆坐，凤收先轸向隅人。
一缄符命来差缓，四尺先坟梦已频。
衰老将何报明主，雪霜柯干草莱身。
四园竹 题西陵陆荩思绕屋梅花图像
陈维崧（清代）

西陵高士，小隐段桥东。十年酒圣，半世诗颠，千古文雄。

铜将军，麴道士，楮先生，者三君、踪迹时同。屋如蜂。

屋头无数冷香，篱门都浸其中。镇日和烟和雨，点点欹斜，片片朦胧。

杯在手，长侧帽，林间一笛风。
山院避暑
韩偓（唐代）

行乐江郊外，追凉山寺中。静阴生晚绿，寂虑延清风。

运塞地维窄，气苏天宇空。何人识幽抱，目送冥冥鸿。
牡丹五首 其二
李梦阳（明代）

若使姚黄无魏紫，孰容倾国复倾城。接枝一任今人笑，不坠花王万古名。
下牢津
赵抃（宋代）

拖舟百丈苦攀跻，一过牢津恍似迷。花放乱红迎彩旆，谷传深似答鸣鼙。

避人幽鸟凌云噪，抱子惊猿走险啼。春岫重重春水绿，却疑身在武陵溪。
观李翰林真二首
贯休（唐代）

日角浮紫气，凛然尘外清。虽称李太白，知是那星精。

御宴千钟李，蕃书一笔成。宜哉杜工部，不错道骑鲸。

谁氏子丹青，毫端曲有灵。屹如山忽堕，爽似酒初醒。

天马难拢勒，仙房久闭扃。若非如此辈，何以傲彤庭。
水栀子
朱淑真（宋代）

一痕春寄小峰蛮，薝卜香清水影寒。玉质自然无暑意，更宜移就月中看。
赠别李子翀之金陵七首 其七
刘崧（元代）

相知仍少聚，即别转多怀。用世悲才忌，乘时贵俗谐。

江声通巨蜀，云气尽长淮。亦有南淮志，何由与子偕。
题查夏重芦塘放鸭图 其二
王士祯（清代）

《鸭头丸帖》种鱼经，尽日芦埼泛渺冥。何似渔阳随突骑，天风齐放海东青。
选冠子
杨太尉（宋代）

碧眼连车，黄头间座，望断故人何处。当时胜丽，旧是繁华，都变何言胡语。万里衔冤，几年埋恨，仔细向谁分诉。对南风凝眸，眺神旌、触目泪流如雨。

今幸会，电扫雷驱，云开雾敛，一旦青天重睹。桃林卧草，华岳嘶风，行迓太平周武。洗尽腥膻巷陌。从此追欢，酒坏频举。任笙箫声里，花朝月夕。醉中歌舞。
鲤屿浮岚
蒋晋（宋代）

天地造化真何如，幻就青岚如鲤鱼。
初疑孝子感天意，复恐古人传素书。
岚气时浮北烟瘴，缥缈奔腾似吹浪。
远跳深惊欲化龙，故有飘飘五云障。
贺城河东看梅花
岑澄（清代）

十里春江路，晴明望不分。树声寒到水，花气白成云。

翠羽冲人过，荒鸡夹岸闻。晚来何处笛，吹落雪纷纷。
皇后庙十五首 其五 孝惠皇后室用《奉安》。
郊庙朝会歌辞（宋代）

初阳作配，内助惟贤。柔顺中积，英徽外宣。神宫有侐，明祀惟虔。

歆诚降祐，于万斯年。
瑞云浓 其二 王显之席上
杨无咎（宋代）

料峭寒生，知是那番花信。算来都为，惜花人做恨。

看犹未足，早都枝头吹尽。曲栏幽榭，乱红成阵。酾酒花前，试停杯、与细问。

褪香销粉，问东君怎忍。韶华过半，谩赢得、几场春困。

厌厌空自，为花愁损。
北京八咏 其五 蓟门烟树
胡俨（明代）

都门烟树蔼青葱，树底人家处处同。远近楼台空翠里，往来车马绿阴中。

晓寒花影留残月，日暖莺声度好风。蓟北从来佳丽地，相逢陌上莫悤悤。
秋夜怀紫阁峰僧
鲍溶（唐代）

满山雨色应难见，隔涧经声又不闻。

紫阁夜深多入定，石台谁为扫秋云。
八月八日发潭州后得绝句四十首
赵蕃（宋代）

遥看巨石屹相冲，不道中江有路通。
几度跨羸行荦确，又成全室寄蓬笼。
次韵李参政秋怀十绝
魏了翁（宋代）

怒雷噀雨吹尘沙，樛枝草树纷笼加。
可怜荷屋风不定，但有白红三数花。
偈颂七十六首
释子益（宋代）

酷暑炎炎何处避，不在炉汤炉炭里。
北窗一枕黑甜余，细听松风杂流水。
久闻徐朝文讣见胡献臣始信
邵宝（明代）

明听得金矢，有誉淮海区。南征载持宪，清风与之俱。

楚氛接腥载，兵符杂刑书。郑侨戒水狎，一日三年如。

慈元复祠庙，俨然古文儒。坐令弄潢子，稍戢萑蒲馀。

进阶始称使，滇途险仍纡。方忧万里驾，坦道生悲吁。

君病果何似，却怪平生臞。琼瑰夙入梦，邱首真成虚。

瞑矣缘国事，浅之谁敢欤。野哭古所恶，洒泪兰陵墟。
千里马
载湉（清代）

天马大宛来，骁腾道路开。鸾旗属车里，惜尔轶群材。
寄故人（一作杜羔妻诗）
张窈窕（唐代）

淡淡春风花落时，不堪愁望更相思。

无金可买长门赋，有恨空吟团扇诗。
次韵孙推官朴见寄二首
苏辙（宋代）

蒙慢未能忧悄悄，得闲时复醉昏昏。
知君亦学无言语，岂悟维摩不二门。
东湖晚眺
张舜民（宋代）

白鹭双飞过女墙，两行高柳正斜阳。
荷花满眼都无主，闇里风飘入袖香。
用方叔韵寄檗庵老人
仲并（宋代）

三径萧然欲就荒，已将身世两兼忘。纷纭勿用论荣辱，出处真须自弛张。

忆昔少年亲翰墨，与公长日付杯觞。如今事事俱无用，学道徒能笑子房。
内子生日 其一
项安世（宋代）

去岁亲前捧寿杯，如今万里独西来。遥知此日怜儿妇，应抚南枝问雪梅。

百尺灯山初转眼，一卮春酒欲酡腮。愿言尊幼俱彊健，归著斑衣伴老莱。
晋康八景诗 其一 香山古迹
陈辂（明代）

香山谁许锁烟霞，地主风流旧景加。桃李种新亭焕昔，客来寻赏媚春花。
小年日，仍宿北山
范梈（元代）

腊日才过又小年，那堪泽国雨连天！儿童把酒传明烛，远想慈亲尚未眠。
题大圆庵
李复（宋代）

焚香置榻拂氍毹，困倚蒲团坐结趺。
丈室曾瞻一居士，台山岂有两文殊。
信心自得超三界，明眼何尝滞四隅。
伯雪相逢能目击，电机已笑涉泥涂。
端午张黄门燕集分韵得细字
黄佐（明代）

张君苍髯如拥戟，起家龙泉重当世。我昔幽栖祇树林，伦郎视我犹兄弟。

君来奋髯发高论，意气豪雄略文艺。尊前击剑星斗动，月下放歌鸾鹤唳。

伦郎一去未言返，招隐无人赋丛桂。聚散于今又一时，赤墀青琐多留滞。

长安咫尺不相见，松筠寂寞门长闭。端午开尊延我曹，宾从过逢得偕诣。

芳糈清酤溢筵几，艾叶榴花满庭砌。兴酣徙倚前荣下，促膝相欢谈往岁。

火云消尽暮天碧，空翠时时落巾袂。世事追思尽萍梗，人生那得无根蒂。

嗟我亦是江湖人，感时历历惭匡济。翠管银罂不可求，细葛香罗谁复制。

阄诗怀古三叹息，呜呼盛事何由继。燕俗到今传角黍，湘累终古伤兰蕙。

黄金高台未萧瑟，南薰古殿犹佳丽。盍簪乍可开怀抱，弹冠且莫誇遭际。

张君爱客不知暑，执热传觞转容裔。酒阑挥手谢君去，纤月当空凯风细。
游越
释文珦（宋代）

吴客来游古越都，缅怀前事更踟蹰。
高峰篆刻空秦望，遗庙丹青尚禹谟。
佛屋几迁王令宅，官租半入贺家湖。
日斜欲返烟城去，柳下春般吵受呼。
题师吴堂
黄公度（宋代）

夫子贤尧舜，老彭尝窃比。
郯子及师襄，下问曾不耻。
河汾一书生，自谓圣复起。
西京投阁士，敢与孟轲齿。
古人取名廉，后人取名侈。
谁知今人中，复见古君子。
方君帅南越，千载少伦拟。
燕居榜师吴，一谦具四美。
隐之经石门，得名一杯水。
伯始万事优，可但清而已。
官曹服公德，廉仁革贪鄙。
民俗陶公化，淳厚胜奸宄。
蛮獠畏公威，折箠制千里。
老猾惮公明，束手敢干纪。
三城有馀力，一堂仍旧址。
裘带自清闲，宾僚多燕喜。
惟昔开元相，勋业照青史。
胸蟠活国计，试手曾向此。
我公廊庙具，劳外亦久矣。
尺一趣归装，高蹈广平轨。
挽赵子固左司
孙应时（宋代）

每叹公知我，垂恩及父兄。
逢人说名姓，会面写平生。
近别无双鲤，伤怀忽九京。
翟公门下客，誓不负交情。
雁塔
艾性夫（元代）

君不见春初淮白鱼，秋深黄雀儿。
川潜山泊谁得知，灾身不幸儿且肥。
官饕弗渠赦，竟作一网打。
头颅千百奉苞苴，猩红熊白风斯下。
吾生亦何好，独坐味颇厚。
急符星火督虞人，覆巢空类无遗噍。
宁逢江南射生手，莫遇雁门馋太守。
杂兴三首
鲜于侁（宋代）

一气斡元造，为功未尝烦。
群生自委化，天地亦何言。
凫胫不可自，楮叶不可镌。
欲益固为损，劳心非自然。
不见平阳侯，醇酒聊终年。
居官一首呈大受明举
郭印（宋代）

未有林泉分，红尘且强颜。
最怜官舍僻，不羡野人閒。
疏密门前树，高低城上山。
偶逢佳客至，纵步得追攀。
起来
刘克庄（宋代）

起来呵手检衣篝，烛影蛩声伴小楼。
赖有梦中堪细说，锦笺写不尽离愁。
喜义兴权明府自君山至，集陆处士羽青塘别业
皎然（唐代）

应难久辞秩，暂寄君阳隐。已见县名花，会逢闱是粉。

本自寻人至，宁因看竹引。身关白云多，门占春山尽。

最赏无事心，篱边钓溪近。
秋晚杂兴十二首 其四
方一夔（宋代）

月去极百度，天行水四旁。渥洼驹汗血，婆绿宇旁行。

朔雨夏犹雪，南苞冬未霜。地中在何处，无便向嵩邙。
雷氏逸清堂
释宗泐（明代）

逸人在山泽，境静心自清。树堂不必广，取适三四楹。

几席何所有，图书浩纵横。尊罍时复具，客至辄与倾。

东风散庭树，众鸟相和鸣。高歌有至乐，所乐非世情。

食薇卧首阳，空留苦节名。旧衣起草庐，勋业竟何成。

士师与乘田，行义不在荣。嗟嗟雷夫子，吾知得其生。
月夜泛舟新塘
范成大（宋代）

溪上清风柳万重，绿烟无路月朦胧。
船头忽逐回塘转，一水迢迢却向东。
苜蓿轩
薛嵎（宋代）

好是春风长育天，阑干低护晓窗前。
园丁未必知吾事，补阙清声四百年。
题澧州石门县蹇周辅蟠翁太博
冯山（宋代）

石门险且僻，人烟万山罅。蟠翁老才望，来此屈英驾。

破漏烦补缀，嚬呻索慰藉。力致乃坐享，少劳岂丰暇。

临观阒无有，游燕久以谢。废园近城邑，丘墟甚原坝。

高松困藤蔓，嘉果没荆柘。斩荒使之出，苍翠若图画。

直前走桥阁，当中建台榭。雍容宾朋席，左右书史架。

命亭以三爱，作诗盛誇诧。韵险语怪绝，窃读惊汗下。

嗟予苦羁束，相去止数舍。深思一登览，若渴不得蔗。

知君群公表，甫为兵民借。复以三者乐，何时动归靶。

吾乡富风景，草木芬兰麝。锦水清于汉，岷峨不让华。

蔡圃岂足道，宁为耳目乍。苟以吾言然，烦君少讥骂。
咏史诗。轵道
胡曾（唐代）

汉祖西来秉白旄，子婴宗庙委波涛。

谁怜君有翻身术，解向秦宫杀赵高。
中春中浣一日老人挈累下西市寓舍越三日某行
洪咨夔（宋代）

血气危频复，头颅老数奇。
家如缘角鼠，身是脱筒龟。
草树春离列，云山晚蔽亏。
意行随所到，不必问何之。
学士院端午帖子二十七首 皇太后阁六首 其一
苏辙（宋代）

寿康朝谒蚤，长信燕閒多。不有图书乐，其如昼漏何。
擬白乐天诗
晃逈（宋代）

顺逆不由己，喜怒不由他。
他即无奈何，己可存太和。
且務由己者，克己谅非多。
勿贵由他者，他心是我魔。
和史司直韵五首
吴潜（宋代）

滕翁只道老非才，不料穷冬雪壮哉。
拟拨寒蔬寻早韭，试寻玉树索寒梅。
孤汀错认鹚为鹭，四野偏宜牟与来。
闻说广鞮西北走，将军已自播州回。
招饮朝阳岩
梁炫（明代）

北海移尊觅胜游，朝晖浮动暮烟收。人从鸟道扪萝入，泉带雷声咽石流。

古洞有碑苍藓合，閒云无伴野僧留。湘江迥隔红尘远，谁识人间有十洲。
奏免衢婺丁钱
胡则（宋代）

六十年来见弊由，仰蒙龙勅降南州。
丁钱永免无拘束，苗米常宜有限收。
青嶂瀑泉呼万岁，碧天星月照千秋。
臣今未恨生身晚，长喜王民绍见休。
次韵春日寄山中故友二首 其一
饶节（宋代）

世人纷纷有底急，利欲著身如束湿。道人摆去邻虚尘，拄杖芒鞋当收拾。
名男曰参鲁以时喻之
李覯（宋代）

孔门有高弟，曾子以孝著。
求诸圣人言，尚曰参也鲁。
才敏谁不圣，顾恐难荷负。
苟无德将之，何益於父母。
昔如吴起者，善兵亚孙武。
齿臂游诸侯，亲丧哀不举。
杨彪有子脩，器能颇可取。
一旦以罪诛，舐犊秆虚语。
吾生本薄祜，略无兄弟助。
及汝又一身，不绝如线缕。
祖母唯汝爱，无异所生乳。
宁止吒祭祀，亦欲兴门户。
伎俩勿求名，适时乃有补。
计虑勿尚巧，合义乃可处。
持重尚寡过，摧刚庶无惧。
内以保家族，外以扬名誉，
高山在所仰，今人岂殊古。
参鲁为汝名，其字曰孝孺。
寻春
刘崧（元代）

颠云横雨挟风尘，终日寻春不见春。鸡犬已空桑柘废，清明谁是踏青人。
寄题阆州开元寺泽师竹轩
文同（宋代）

泽师种竹三十年，竹成满院生绿烟。
苍龙子孙太繁盛，分领眷属来渭川。
藏风蓄雨荫殿壁，不敢辄近寒森然。
香飞常入佛座上，叶落不到经窗前。
芟除扫掠净如洗，栏外不许行狂鞭。
泽师瘦健如老鹤，坏衲几尺披左肩。
手持数珠读梵筴，状貌兀若与镌。
朝旋暮绕在其下，不肯出院求斋钱。
古人亦有爱竹者，岂得以师心意专。
我亦平生若如此，兼解略把笔墨传。
逢师正谓同所好，但恨尚有区中缘。
何时相对月明下，坐彻清影谈幽禅。
桂枝香 旅中秋思
孙鼎臣（清代）

幽蛩藓砌，正庭院黄昏，晚凉天气。落叶西风，吹作满空寒意。

华年半是天涯度，暗思量，旧欢今事。萧条书剑，凄凉弦管，倦游情味。

黯回首、家园此际。但千嶂寒烟，都无层次。耿耿羁怀，说与断鸿应寄。

只愁迢递书难到，更关河、带将离思。鬓丝凉怯，带围新减，为谁憔悴。
再登君山
林铭球（明代）

会携小队谒春申，斗酒重来席水滨。突兀山形犹向楚，奔腾江水欲吞秦。

云藏废寺馀芳草，路转虚亭遇异人。读罢残碑烟树晚，孤舟明月载归身。
正彦
邹浩（宋代）

东堂当日偶差肩，屈指今逾二十年。君作长官邻邑内，我为迁十此江边。

时乖出处宜安土，道在穷通莫问天。只恐頖宫真拜敕，无因重获奉周旋。
十月十四夜月终夜如昼
陆游（宋代）

月从海东来，径尺熔银盘，西行到峨眉，玉宇万里宽。
幽人耿不寐，弄影清夜阑。
五城十二楼，缥缈香雾间，不知何仙人，亭亭倚高寒。
欲语不得往，怅望冰雪颜，叩头傥见哀，容我蹑素鸾。
掬露以为浆，屑玉以为餐。
泠泠漱齿颊，皓皓濯肺肝，逝将从君游，人间苦无欢。
与谬栓法同行口占分水岭诗
骆罗宪（宋代）

楼前山色古今景，楼外溪声日夜雷。
静坐焚香读周易，丁宁莫放俗人来。
玉涧桥
郭祥正（宋代）

桥名玉涧玉淙琤，覆水松阴两岸清。野草已香仙露湿，客从此去问长生。
望灵寿致拜祖茔
韩元吉（宋代）

白马冈前眼渐开，黄龙府外首空回。
殷勤父才绍相识，只问天兵早晚来。
癸巳岁除夜诵孟浩然归终南旧隐诗有感戏效沈休文八咏体作 其三 不才明主弃
程俱（宋代）

沃壤有多稼，良工无废材。固知时不弃，正坐老无媒。

病骥终难驾，寒花不易开。古来天下士，取次没蒿莱。
李丞相挽诗三首 其三
吕本中（宋代）

事业怀萧相，胸襟识谢安。流风有馀烈，志士只长叹。

淮海他年竭，冰霜此夜寒。向来交友泪，南望不曾乾。
江州怀古 其四
徐士芬（清代）

昔行白公堤，遗泽见乡里。今来湓浦口，孤亭兀江涘。

月白江风寒，凄音疑在水。当时迁谪感，岂为四弦起。

达人有至情，触绪不能已。雍门弹瑟声，桓伊抚筝指。

深心怀包别，商妇安识此。
大把关
黎恂（清代）

翳翳下斜阳，暧暧见村坞。荒林老树边，聚落成三五。

门外放鸡豚，檐前坐翁姥。秋禾既登场，冬菜亦生圃。

沽酒不用帘，猎兽或张弩。地利本硗瘠，民俗复椎鲁。

生当太平时，居然称乐土。惟闻静德僧，畏尔采樵斧。
和酬黄霞砀见寄
刘黻（宋代）

此心难与俗人言，终日深居养浩然。
学到苦时方见道，数当厄处不由天。
烟霞约客成三友，风雨忧时及四边。
珍重故人相劳苦，器之元与铁同坚。
归去来兮引
杨万里（宋代）

侬家贫甚诉长饥。幼稚满庭闱。正坐瓶无储粟，漫求为吏东西。

正然彭泽近邻圻。公秫滑流匙。葛巾劝我求为酒，黄菊怨，冷落东篱。五斗折腰，谁能许事，归去来兮。

老圃半榛茨。山田欲蒺藜。念心为形役又奚悲。独惆怅前迷。不谏後方追。觉今来是了，觉昨来非。扁舟轻扬破朝霏。风细漫吹衣。试问征夫前路，晨光小，恨熹微。乃瞻衡宇载奔弛。迎候满荆扉。已荒三径存松菊，喜诸幼，入室相携。有酒盈尊，引觞自酌，庭树遣颜怡。

容膝易安栖。南窗寄傲睨。更小园日涉趣尤奇。尽虽设柴门，长是闭斜晖。纵遐观矫首，短策扶持。浮云出岫岂心思。鸟倦亦归飞。翳翳流光将入，孤松抚处凄其。息交绝友堑山溪。世与我相违。驾言复出何求者，旷千载，今欲从谁。亲戚笑谈，琴书觞咏，莫遣俗人知。邂逅又春熙。农人欲载菑。告西畴有事要耘耔。容老子舟车，取意任委蛇。历崎岖窈窕，丘壑随宜。

欣欣花木向荣滋。泉水始流澌。万物得时如许，此生休笑吾衰。寓形宇内几何时。岂问去留为。委心任运无多虑，顾皇皇，将欲何之。大化中间，乘流归尽，喜惧莫随伊。

富贵本危机。云乡不可期。趁良辰，孤往恣游嬉。独临水登山，舒啸更哦诗。除乐天知命，了复奚疑。
自诫
普泰（明代）

眼将䀫就枕，肠觉饥即食。物我陈两间，化毋均埏埴。

人唯草一茎，随时恣生息。百年苦无多，矻矻劳心力。

龙驹毙良材，翡翠伤羽翼。贤哉塞上翁，心不计得失。
借意
释云岫（宋代）

王谢家门子弟多，风流人物晋山河。天荒地老到今日，真本兰亭记不磨。
送尧夫二章
文同（宋代）

欲与民为利，先求正所妨。
纷更初下议，旁午遂交章。
不尔毛安傅，其如体自伤。
西南余弊在，归为对明光。
射
张先（宋代）

射艺功多暮未疲，欲将庭火继西晖。
弦声应手裂竹响，旗影翻风戏鸟飞。
竟日中支矜互胜，傍人如堵见终稀。
不知双烛沙河上，谁得牛心一割归。
阴山馆
韦骧（宋代）

圜峰耸于前，鸣泉绕其背。若使画成图，谁云非傅会。
夜宿浦城鱼梁徐删定子出示林谦之挽其父二诗
吕祖谦（宋代）

两章宛转复清哀，读到鱼梁首重回。
便使短笺无姓字，也应知自艾轩来。
寄斯远
韩淲（宋代）

不识后田路，林庐近石阿。卜居谁晤语，屏迹自婆娑。

木落灵山出，风凉玉水波。明年当共醉，尽日为长哦。
观打鱼用东坡韵
何景明（明代）

大鱼跳波如掷块，溪日溶溶照金背。小鱼呴沫沿岸行，潜向沙边翻荇蒂。

家僮举网欣得鲜，持向庖丁割为鲙。磁罂始见红尾摇，霜刃旋看锦鳞碎。

我虽爱此不忍食，悔不先教放溪濑。自爱含生天地间，宁知失意波涛外。

嗟哉小物尚有然，人间得丧谁能会。君不见鲲与鲸，钓者持纶空尔思，倏忽乘云下沧海。
虏警
孙锐（宋代）

载将倾国尔为真，我梦扁舟作比邻。
今日避兵真是梦，可知夙世有奇因。
五湖烟水罨如画，鸱夷老子舍其下。
千秋声气梦相通，此地居停尔当借。
仙乎仙乎与世忘，何年归老耕閒堂。
春游次王修监簿韵
黄庚（元代）

天色新晴带薄寒，主人饮客出城关。
兰亭觞咏寻羲帖，窆石衣冠吊禹山。
春水断桥芳草塘，晓风啼鸟落花闲。
囊中诗句壶中酒，何必仙人大小还。
苍溪山寺
文同（宋代）

正午风色高，遂泊苍溪县。
层崖抱林木，有寺藏葱蒨。
出船步危磴，荫密颇索转。
上到金仙家，缘空列台殿。
修篁挂县溜，坐觉炎暑变。
老僧晓经论，言语何贯穿。
引我上高阁，阑干俯江面。
寥寥百里内，山水尽奇观。
谁谓羁旅中，所见皆所愿。
汀洲白鸟聚，井邑青烟散。
乐此暮忘归，疏钟起岩畔。
徒倚下松门，尚怪舟人唤。
剥榆歌
魏象枢（清代）

黄沙日暮榆关路，烟火尽绝泥寒户。路旁老翁携稚儿，手持短铁剥榆树。

我问剥榆何所为，老翁倚马哽咽悲。去岁死蝗前死寇，数十村落无孑遗。

苍苍不恤侬衰老，独留余生伴荒草。三日两日乏再饘，不剥榆皮那能饱。

榆皮疗我饥，那惜榆无衣。我腹纵不果，宁教我儿肥。

嗟呼此榆赡我父若子，日食其皮皮有几。今朝有榆且剥榆，榆尽同来树下死。

老翁说罢我心摧，回视君门真万里。
集古 其二 仙庙
李俊民（金朝）

殿台浑不似人寰，花态娇羞月思闲。高坐寂寥尘漠漠，秋风落叶满空山。
满江红 登双清亭同暄午作，用吕圣求体
李恰（宋代）

蠡道千盘，孤亭在、江心矗峙。寥天阔、四围云水。林翠静从栏槛落，幽峦峭共楼台倚。

数归帆、无数夕阳明，微风起。

襟袖润，空漾里。歌啸发，樽晷底。剔苍苔遗碣，手扪残字。

宝墨苍凉罍旧渺，白波浩荡浮生寄。访灵踪、吾欲结茅庵，从兹始。
藏春亭
陈高（元代）

细听流莺宛转歌，对花不饮奈春何。日斜醉卧阶前草，不觉沾衣柳絮多。
自福宁旋省度白鹤岭 其二
李联琇（清代）

昨出泰山道，不惊泰山高。山麓犹挽车，邪许随鸣钟。

仰瞻但雄伟，峭峻非所褒。兹岭即州镇，敢向乔岳骄。

胡为更耸峙，孟隘加韩豪。绝壁坏通马，人行若升猱。

傥使移东封，知让谁摩霄。共惜堕荒僻，难役群灵朝。

岂悟无佛处，称尊名易标。彼都土基厚，此邦地势凹。

彼所谓平地，高于此山腰。村郭隶半天，突出唯山椒。

讵同宁德县，坐堑观岧峣。我论祇凭臆，客来为解嘲。

在山竞言山，当局鉴多淆。谁为汗漫游，海上评沃焦。
吴娘曲
陆游（宋代）

镜奁蚕出千黑蚁，钗梁梅小双青豆。
吴娘十四未知愁，罗衣已觉伤春瘦。
闲寻女伴过西家，斗草归来日未斜。
睡睫蒙蒙娇欲闭，隔帘微雨压杨花。
春日承鹏举过余林居适留龙陂山中不果会蒙寄诗三绝趣余入武山依韵奉荅 其二
刘崧（元代）

小作寻春漫浪游，君来不得事攀留。青青杨柳王摩诘，艳艳桃花皮日休。
府酒五绝。自劝
白居易（唐代）

忆昔羁贫应举年，脱衣典酒曲江边。

十千一斗犹赊饮，何况官供不著钱。
寄杨诚斋
罗椿（宋代）

不愁风月只忧时，发为君王寸寸丝。
司马要为元佑起，西枢政坐寿皇知。
苦辞君命惊凡子，清对梅花更与谁。
梦绕师门三稽首，起敲冰砚诉相思。
题苏仙宅枯松
李涉（唐代）

几年苍翠在仙家，一旦枝枯类海槎。

不如酸涩棠梨树，却占高城独放花。
寻郑道士坐清晖阁
王称（宋代）

吟秋入翠微，高阁坐清晖。鸿宝传真诀，清斋话息机。

涧云生野屐，山雨拂尘衣。自是支离久，依方早有归。
未归
懒庵禅师（明代）

瓯越山无尽，江湖客未归。
北风吹雪冷，南雁贴云飞。
断路迷行迹，惊湍溅衲衣。
本来无住著，何事却依依。
苍次山晚出闻汀寇之什
利登（宋代）

山斋无一事，步到白蘋洲。
滩近溪声夜，云寒石气秋。
烟尘深冉冉，天地入悠悠。
回首东南路，干戈半白头。
僻居酬友人
伍乔（五代）

僻居虽爱近林泉，幽径闲居碧藓连。
向竹掩扉随鹤息，就溪安石学僧禅。
古琴带月音声亮，山果经霜气味全。
多谢故交怜朴野，隔云时复寄佳篇。
醉花阴
于懿（清代）

梳裹登楼春起早。新绿池塘草。日日误寻芳，细雨丝风，断续何时了。

商量半臂铺绵少。花勒微寒峭。卦里问归期，越是多情，越是多烦恼。
同房侍御山园新亭与邢判官同游
高适（唐代）

隐隐春城外，朦胧陈迹深。君子顾榛莽，兴言伤古今。

决河导新顾，疏径踪旧林。开亭俯川陆，时景宜招寻。

肃穆逢使轩，夤缘事登临。忝游芝兰室，还对桃李阴。

岸远白波来，气喧黄鸟吟。因睹歌颂作，始知经济心。

灌坛有遗风，单父多鸣琴。谁为久州县，苍生怀德音。
偈颂二十一首
释坚璧（宋代）

玉象吞狮子，泥牛上绣鞍。
御楼观射猎，不是刈茆田。
登雁门山绝顶
朱庆朝（宋代）

万丈仙山望欲寒，白云中断出栏干。
登登忽向峰头立，好与风主地上看。
赠施尧年老人
葛立方（宋代）

谒叟搘筇步后吴，茅檐枳落水平铺。
大儿侍侧霜飘领，犹着荆衣学弄乌。
四坐且莫喧
佚名（两汉）

四坐且莫喧，
愿听歌一言。
请说铜炉器，
崔嵬象南山。
上枝似松柏，
下根据铜盘。
雕文各异类，
离娄自相联。
谁能为此器，
公输与鲁班。
朱火燃其中，
青烟扬其间。
从风入君怀，
四坐莫不叹。
香风难久居，
空令蕙草残。
绝句
蔡沈（宋代）

积雨添泉脉，寒来送两山。
南风北窗下，午梦听潺湲。
寿阮母
韩日缵（明代）

天竺岧峣挡太虚，仙灵窟宅接华胥。千年桃实垂垂熟，此日萱花宛宛舒。

燕市浊醪击筑后，西湖明月倚门馀。悬知槐里行归觐，舞有斑衣馔有鱼。
观音岩
李纲（宋代）

铢衣珠珞宝花冠，宴坐翛然山水间。应为武夷泉石好，不殊海岸补陀山。
赠翰林张四学士
杜甫（唐代）

翰林逼华盖，鲸力破沧溟。天上张公子，宫中汉客星。

赋诗拾翠殿，佐酒望云亭。紫诰仍兼绾，黄麻似六经。

内分金带赤，恩与荔枝青。无复随高凤，空馀泣聚萤。

此生任春草，垂老独漂萍。倘忆山阳会，悲歌在一听。
诗二首 其一
刘望之（宋代）

归计堕何许，出溪仍溯流。梦回牛溉路，行到马湖秋。
访漳州赵用父使君
戴复古（宋代）

幸遇故人为太守，客来不惮路程遥。
九龙山水连沧海，五马声名动紫霄。
一意奉行宽大诏，多君不负圣明朝。
欲知惠爱及人处，听取街头卖炭谣。
次韵酬宋妃六首
王安石（宋代）

远迹荒郊谢儁豪，春风谁与驻干旄。
故交重趼恩何厚，新句连篇韵更高。
美似狂酲初噉蔗，快如衰病得观涛。
久佑坏冶成天巧，岂与人间共一陶。
再见从弟舍人
刘兼（唐代）

屈指依稀十五年，鸾台秘阁位相悬。分飞淮甸雁行断，

重见江楼蟾影圆，滞迹未偕朝北阙，高才方命入西川。

愿君通理须还早，拜庆慈亲几杖前。
西还至散关答乔补阙知之
陈子昂（唐代）

葳蕤苍梧凤，嘹唳白露蝉。羽翰本非匹，结交何独全。

昔君事胡本，余得奉戎旃。携手向沙塞，关河缅幽燕。

芳岁几阳止，白日屡徂迁。功业云台薄，平生玉佩捐。

叹此南归日，犹闻北戍边。代水不可涉，巴江亦潺湲。

揽衣度函谷，衔涕望秦川。蜀门自兹始，云山方浩然。
自悼
张嵲（宋代）

银山卷浪万雷鸣，渚水诸滩险永清。
平日垂堂犹自戒，年来轻作二江行。
和黄作霖董伯玉东山岭上及崇相沙头会饮二首 其一
吴芾（宋代）

寒日传佳节，联镳出近坰。预忧宾骑散，欲驻日车停。

坐上人颓玉，灯前酒尽瓶。但知修故事，三日不能醒。
天中山
刘敞（宋代）

兹山陂陀但盈尺，其下盘根乃无极。勇如共工莫可触，力敌愚无无能役。

开辟以来传至今，形势虽小当天心。斗极回旋未易测，日影短长犹可寻。

石旁阴穴穿洞府，中有神物为之主。祷祠往往见光景，暵旱时时作霖雨。

由来丘山贵灵不贵大，正复陂陀亦何怪。
满江红（和李圆峤话别）
刘将孙（宋代）

南浦绿波，只断送、行人行色。虽只是、鹏搏九万，天池春碧。鸾侣凤朋争快睹，鸥盟鹭宿空曾识。到玉堂、天上念西江，今非昔。

公去也，宁怀别。人感旧，情空切。但岁寒松柏，相期茂悦。好在莫偿尘土债，风流宁可金门客。俯人间、大暑少清风，多炎热。
罢官後初还襄城弊居述怀十韵回寄洛中旧寮
欧阳修（宋代）

路尽见家山，欣然望吾庐。
陋巷叩紫扉，迎候遥惊呼。
儿童戏竹马，田里邀篮舆。
春桑郁已绿，岁事催农夫。
朝日飞雉雏，东皋新雨余。
植杖望远林，行歌登故墟。
夙志在一壑，兹焉将荷锄。
言谢洛杜友，因招洛中愚。
马卿已倦客，严安犹献书。
行矣方于役，岂能遂归欤。
中秋朋和桃源夫人
陈纯（宋代）

仙源尝误到，羁思正萧然。
秋静夜方静，月圆人更圆。
清尊歌越调，仙棹泛晴川。
幽意知多少，重重类楚绵。
八月初一日
方回（元代）

吾生遽如此，六十一衰翁。
功过差相掩，时几大不同。
冥冥终日雨，忽忽半秋风。
食尽囊无物，今年始是穷。
醉梦迷（丑奴儿二首）
贺铸（宋代）

深坊别馆兰闺小，障掩金泥。灯映玻璃。一枕浓香醉梦迷。

醒来拟作清晨散，草草分携。柳巷鸦啼。又是明朝日向西。
寿翁权县
李刘（宋代）

昴宿腾辉落建溪，鸳鸿兄弟步云梯。
暂收鸾翼来栖棘，聊鼓牛刀为割鸡。
三月鸣琴初布政，万家磨石拟镌题。
情知百里难淹骥，行看天书下紫泥。
会真诗（夏守真）
云台峰女仙（唐代）

共作云山侣，俱辞世界尘。静思前日事，抛却几年身。
泊磊石
熊绍庚（清代）

朔风吹五两，明月弄波心。忽听清砧起，始嗟秋气深。

胡笳空塞北，客梦落湘阴。一夜西崖水，茫茫感不禁。
汉铙歌十八首 其七 巫山高
胡应麟（明代）

巫山高，高望不可极。日月蔽亏云雨出。入有美一人，曰维神女。

朝为行云，暮为行雨。泠然入余梦，贻我以翠羽。郁陶乎，余心将以畴语。

将舍余国都，以往从女。朝朝暮暮，为云为雨。
拜新月慢
苏穆（清代）

嫩柳成阴，乱红飘砌，莫自登高临远。独立雕栏，问梁间双燕。

向临处，特地、窥他画阁残梦，又误几番春浅。风雨凄凄，定蛾眉难展。

记当时、薄醉桃花面。甚而今、暗里春光换。约得杜宇声声，奈南来无雁。

正天涯、旅客愁中见。沉烟袅、一一回文篆。渐瘦却、镜里朱颜，待归来教看。
伤春二首 其一
郭祥正（宋代）

腊月花开尽，中春不见花。柳阴空拂地，草色漫平沙。

客路心常折，僧窗鬓自华。故乡何处是，瘴海暗天涯。
寄华玉
徐祯卿（明代）

去岁君为蓟门客，燕山雪暗秦云白。
马上相逢脱紫貂，朝回沽酒城南陌。
燕山此日雪雰雰，只见秦云不见君。
胡天白雁南飞尽，千里相思那得闻。
雍熙中植桐于萧寺壬辰登科后告老来寺留题
张士逊（宋代）

桐枝手植有桐孙，二纪重来愧此身。
三匹衣鱼联贵仕，十洲轩冕接清尘。
耕桑虽喜多新陇，耆艾堪嗟少故人。
萧寺前题粉壁在，又书丁巳对壬辰。
题徐无竞所藏花光仁老墨梅
林表民（宋代）

江路冥迷飞霰密，道人定起幽情逸。
忽邀龙子幻新妆，粉淡香情春一笔。
寒梢瘦著苔衣昏，坏色空留梦里身。
几回月堕交疏晓，盐酸发相看不知老。
题自画菜四种
徐渭（明代）

葡菜茐茄满纸生，墨花夺巧自天成。若教移向厨房里，大妇为齑小妇羹。
和许端夫兄弟二首时端夫出守当涂
王之道（宋代）

灯火当年记马行，一时人物玩垂裳。
旧游乱后半芜没，新贵迩来多罪亡。
我有埙篪相应和，君同兰玉竞芬芳。
高文已见含元赋，不用研思古战场。
七夕泛舟二首
卢照邻（唐代）

汀葭肃徂暑，江树起初凉。水疑通织室，舟似泛仙潢。

连桡渡急响，鸣棹下浮光。日晚菱歌唱，风烟满夕阳。

凤杼秋期至，凫舟野望开。微吟翠塘侧，延想白云隈。

石似支机罢，槎疑犯宿来。天潢殊漫漫，日暮独悠哉。
减字木兰花
张抡（宋代）

咽津纳气。鼎内须□□□□。□□□□。□□空铛枉误人。

有真不□。□□□□□□□。□□修持。超出□□□□□。
江亭晚眺
张绍文（宋代）

登高便可豁双明，吟外还能见物情。
南北盛衰关大数，英雄得物总虚名。
莫云千里乡心远，寒雁一声秋意清。
江上白鸥应笑我，等闲虚负水边盟。
寄赵德庄以过去生中作弟兄为韵七首 其四
韩元吉（宋代）

筑城始议戍，寓兵复言攻。二年大江南，兵戈在目中。

忧时亦千虑，惟子与我同。诣阙请长缨，终军本儿童。
秋兴九首其六拟玉川子
秦观（宋代）

南州有病客，起卧北窗下。
玉兔衔光照清夜，故人别我京洛游，
不寄一行三改秋。秋色变冷客裘薄，
渐觉衣袂寒飕飕。作诗欲寄君，
未语先有愁。不如呼童起，
危坐北窗下，一杯宽我千日忧。
眼前俗事何扰扰，此夕尽向杯中休，
何必怀黄金印兮爵通侯。
别驾曾梅谷以足疾告归休诗以贤之
湛若水（明代）

别驾方当展骥足，飘然托足疾归休。大儒晦翁足亦跛，古今不跛谁同流。
湖村野兴
陆游（宋代）

十里疏钟到野堂，五更残月伴清霜。
已知无奈姮娥冷，瘦损梅花更断肠。
从军诗五首·其一
王粲（两汉）

从军有苦乐，但问所从谁。
所从神且武，焉得久劳师。
相公征关右，赫怒震天威。
一举灭獯虏，再举服羌夷。
西收边地贼，忽若俯拾遗。
陈赏越丘山，酒肉逾川坻。
军中多饫饶，人马皆溢肥。
徒行兼乘还，空出有余资。
拓地三千里，往返速若飞。
歌舞入邺城，所愿获无违。
昼日处大朝，日暮薄言归。
外参时明政，内不废家私。
禽兽惮为牺，良苗实已挥。
窃慕负鼎翁，愿厉朽钝姿。
不能效沮溺，相随把锄犂。
孰览夫子诗，信知所言非。
石犀
岑参（唐代）

江水初荡潏，蜀人几为鱼。向无尔石犀，安得有邑居。

始知李太守，伯禹亦不如。
次韵参寥子寄秦少游三绝时少游举进士不得
释元净（宋代）

一尾追风抹万蹄，昆仑玄圃谓朝隮。
回看世上无伯乐，却道盐中胜月题。
呈湖州赵再可舍人二首
张嵲（宋代）

五云螭陛旧仙翁，来往琉璃一色宫。
未到行人已能说，使君清与霅溪同。
和李中丞醉中期王征君月夜同游浐水旧居
项斯（唐代）

醉后情俱远，难忘素浐间。照花深处月，当户旧时山。

事想同清话，欢期一破颜。风流还爱竹，此夜尚思闲。
澹岩 其二
卫樵（宋代）

惭愧州家一事无，薄游还爱小蓬壶。若凭妙笔丹青写，应胜从来八景图。
和北吴歌 其十六
范景文（明代）

屋破村荒照月明，寒灯络纬夜三更。机杼声残眠未稳，唤起男儿事早耕。
感时
林伯元（宋代）

旧谷新丝价未平，田苗一半属官青。
白头老子面如鬼，倚杖开门见彗星。
留丹阳三日苦寒戏为短歌
方回（元代）

自从书云入嘉平，一月间无三日晴。
大雪二十五六日，漫天塞地冰峥嵘。
吴江渡桥意颇快，吕城争堰心还惊。
丹阳古县暮落牵，冻人俗死无人行。
夜投孤店风更紧，燃草不烟灯灭影。
北人下马惊相问，自古江南无此冷。
求薪不可炭更难，仆御告馁衾禂单。
我生南土六十二，自古江南无此寒。
卧不脱衣袍带断，湿靴破袜泥袴绽。
焉得闺人呵手缝，可向谁家借针线。
船路不通驿路泥，田家闭户如鸡栖。
推车荷担唤不去，宁煨藁秸烹糠粞。
可以我而返不如，乾坤浩荡岁云暮。
岂无拥炉画灰处，焉用遑遑问征路。
待元美不至二首 其一
宗臣（明代）

书来有意问沧波，晓起柴门抚旧柯。孤楫中流杨子暮，白云西旧秣陵多。

双龙一别各风雨，五斗相逢今薜萝。寄语湖边垂钓者，好寻虾菜待君过。
再用前韵
汪应辰（宋代）

驾言写我居，一览无边春。
先生方闭户，不可得而亲，
宁逐儿女戏，要观物化新。
不见舞雩下，冠者五六人。
送王提干
王十朋（宋代）

昔年王俭客，今共阿戎游。尝药子当去，请祠予欲休。

过从都几日，离别况逢秋。归上双亲寿，涂中莫逗留。
宴广西丰宪乐语口号
李曾伯（宋代）

帝遣星轺入桂州，雨余凉嫩一天秋。
绣衣翠节皇华远，碧玉青罗喜气浮。
犹昔孺文同此酒，喜今师德在吾舟。
相期办却平蛮事，公向三阶我一丘。
食虾
汪藻（宋代）

久忆南烹好，今朝放箸空。短箱倾碎碧，纤指剥轻红。

腰折宜赊死，须长不疗穷。吴儿方献纳，应与䱥鱼同。
金陵驿二首
文天祥（宋代）

草合离宫转夕晖，孤云飘泊复何依？
山河风景元无异，城郭人民半已非。
满地芦花和我老，旧家燕子傍谁飞？
从今别却江南路，化作啼鹃带血归。

万里金瓯失壮图，衮衣颠倒落泥涂。
空流杜宇声中血，半脱骊龙颔下须。
老去秋风吹我恶，梦回寒月照人孤。
千年成败俱尘土，消得人间说丈夫。
顷自桐江得一钓车以袭美乐烟波之思因出以为玩…酬答
陆龟蒙（唐代）

旋屈金钩劈翠筠，手中盘作钓鱼轮。忘情不效孤醒客，

有意闲窥百丈鳞。雨似轻埃时一起，云如高盖强相亲。

任他华毂低头笑，此地终无覆败人。

曾招渔侣下清浔，独茧初随一锤深。细辗烟华无辙迹，

静含风力有车音。相呼野饭依芳草，迭和山歌逗远林。

得失任渠但取乐，不曾生个是非心。

病来悬著脆缗丝，独喜高情为我持。数幅尚凝烟雨态，

三篇能赋蕙兰词。云深石静闲眠稳，月上江平放溜迟。

第一莫教谙此境，倚天功业待君为。
途中遣德 其三
黄廷用（明代）

穷冬逢作客，落日易生愁。蝗后成年欺，冰来滞水流。

驿楼荒里渡，朴舍远中求。菊酒斟盈斝，河鱼上小舟。
表兄知府郎中张公挽诗三首 其一
周麟之（宋代）

自昔三珠树，如兄最早成。握兰沾剩馥，搴桂阻高程。

健笔三江泻，英标一鹗横。崦嵫惊电谢，坐失剑峥嵘。
贷米于人无应者
沈光文（清代）

同是穷途同作客，饱得烟霞煮得石。但使清虚腹里存，诗瘦偏多新意格。

也知诗瘦恰随秋，高飞秋色入浯州。苍狗浮云倏变幻，老我狂愚我自羞。

西山尚有中子在，周全应尽性天爱。乃竟二饿千载垂，旅处寡亲益增忾。

我来避世如避秦，上下无交馈赠屯。倘能屈曲为小贬，何妨白日竟骄人。

骄人者流世所敬，不辨笑邪反笑正。大家势利正营营，谁向此中审究竟。

昨夜梦中谁赠云，醒时拾得似纷纷。人间世事尚难料，如何天上获相分。

感此高谊思所报，木瓜何以投永好。今日幼安固如何，却亦未曾除皂帽。
云石图为黄炼师赋
朱谏（明代）

蓬莱山上白云宫，彷佛仙家遇赤松。岁改不妨瑶草绿，春来又见小桃红。

丹砂曾问容成子，玉液真传白兔翁。欲把青囊与君说，年来万虑巳成空。
题仙槎寄呈王待制
白玉蟾（宋代）

道人身世已盟鸥，便好乘云御气休。
何足风波吾一点，盍思舟气彼迷流。
从教水击三千里，别是烟飘十二楼。
松以碧涛成夜吼，山为翠浪接空浮。
初非孔圣乘桴志，薄类梁僧渡苇谋。
庐阜插篙空木末，武夷停櫂尚岩头。
争如太乙真人叶，往盪须弥绝顶秋。
昔者天孙失机石，我疑博望乃牵牛。
却无沧海桑田事，底用浮家泛宅愁。
个里且吹无孔笛，向人只下直针钩。
而今性水涵孤月，休遣禅河起一沤。
逝者如斯曾不返，凭谁为我问阳侯。
晦日益州北池陪宴
司空曙（唐代）

临泛从公日，仙舟翠幕张。七桥通碧沼，双树接花塘。

玉烛收寒气，金波隐夕光。野闻歌管思，水静绮罗香。

游骑萦林远，飞桡截岸长。郊原怀灞浐，陂溠写江潢。

常侍传花诏，偏裨问羽觞。岂令南岘首，千载播馀芳。
竹外梅梢
刘诜（元代）

谁家修篁千万竿，短墙流水朱阑干。孤芳托根得春早，一枝斜阑行路看。

遥凝青林炯初霁，一点两点雪未残。小窗月落霜角动，谁与伴此空山寒。
哭阿申二首 其一
程俱（宋代）

我生百不谐，进退得坎井。二毛初抱子，亦足慰衰冷。

珠庭照日角，眉目秀而炯。人言骥堕地，意作千里骋。

居然万金产，每见百忧醒。嗟哉时夜计，便欲老箕颍。

安知随泡露，变灭失俄顷。悲来泪成河，俯仰吊孤影。
元日试笔
姚勉（宋代）

今岁新元最喜晴，宿阴都化作清明。
气从地角天涯转，春向梅边柳上生。
鹓路五更锵剑佩，虎关半夜出弓旌。
群贤傥在新除目，欢喜山中饱菜羹。
重庆阃治十咏·吟啸
李曾伯（宋代）

坐却并州骑，行思楚泽渔。
斯亭着斯客，斯意竟何如。
题张宗苍山水
弘历（清代）

山水处张山水画，凭观忽讶未题诗。精神入后无差别，正是静宜秋晓时。
宫词集唐句五首 其一
童轩（明代）

水流花谢两无情，还到春时别恨生。明月自来还自往，夜深前殿按歌声。
咏唐史 二阎
韦骧（宋代）

八座蝉联属弟兄，当年门地足辉荣。可嗟不富经纶业，唯著丹青制造名。